**Informacija o pripremama Republike Hrvatske za sudjelovanje na 109. zasjedanju Međunarodne konferencije rada**

U Ženevi se od 3. do 19. lipnja 2021. godine održava 109. zasjedanje Međunarodne konferencije rada na kojem će sudjelovati Republika Hrvatska.

Međunarodna konferencija rada najvažniji je događaj u djelovanju Međunarodne organizacije rada (u daljnjem tekstu: MOR), specijalizirane agencije Ujedinjenih naroda, čiji je osnovni zadatak osiguranje boljih uvjeta rada i položaja radnika u cijelome svijetu te dostojanstvenog rada za sve.  MOR postavlja međunarodne standarde rada, promiče temeljna prava radnika te prilike za zapošljavanje, socijalnu zaštitu i jačanje socijalnog dijaloga. MOR je osnovan 1919. godine te ima 187 država članica.

Specifičnost ove organizacije ogleda se u tripartitnom sustavu, odnosno uključenosti predstavnika vlada, radnika i poslodavaca u djelovanje organizacije kao i njihov utjecaj na kreiranje međunarodnih standarda rada (konvencija i preporuka).

Međunarodna konferencija rada najviše je i zakonodavno tijelo MOR-a na kojem sve države članice, u tripartitnom sastavu, sudjeluju na raspravama o relevantnim temama s područja rada i socijalne politike te usvajaju međunarodne standarde rada (konvencije i preporuke) i druge dokumente (deklaracije, rezolucije i dr.).

109. zasjedanje Međunarodne konferencije rada trebalo se održati u lipnju 2020. godine, međutim odgođeno je za lipanj 2021. godine zbog epidemije bolesti COVID-19 uzrokovane virusom SARS-CoV-2. Ovogodišnje 109. zasjedanje posebno je po činjenici da će se u potpunosti održati virtualnim putem. Dakle, izaslanstva svih država članica neće fizički putovati u Ženevu već će sudjelovati putem virtualne platforme. Konferencija će se održati u punom formatu sa svim predviđenim točkama dnevnog reda. Međutim, imajući na umu činjenicu da će na Međunarodnoj konferenciji rada sudjelovati predstavnici 187 država članica sa svih kontinenata i svih vremenskih zona, dnevna zasjedanja bit će moguća samo 3 sata dnevno u razdoblju od 13 do 16 sati po srednjoeuropskom vremenu. Zbog dnevnih ograničenja Međunarodna konferencija rada održat će se u dva dijela. Održavanje drugog dijela, odnosno nastavka Konferencije predviđeno je za kraj 2021. godine ili početak 2022. godine. Na tom drugom dijelu raspravljat će se samo o temama dva tehnička odbora: nejednakosti i svijetu rada (opća rasprava) te vještinama i cjeloživotnom obrazovanju (opća rasprava). Sve ostale teme raspravit će se na prvome dijelu Međunarodne konferencije rada, od 3. do 19. lipnja 2021. godine. Kako bi se omogućilo uredno konstituiranje Međunarodne konferencije rada te početak rada pojedinih radnih grupa, kratko službeno otvaranje predviđeno je za 20. svibnja 2021. godine.

Sva plenarna zasjedanja bit će otvorena za sve akreditirane delegate, savjetnike i promatrače putem otvorene platforme. Kako bi se olakšalo upravljanje raspravom, samo ministri, delegati i registrirani promatrači dobit će pojedinačne pozive za virtualnu platformu. Ostali sudionici moći će se javljati za riječ samo uz prethodno dopuštenje. Plenarno zasjedanje prenosit će se uživo za medije i javnost.

Raspored konferencije podijeljen je u tri cjeline, i to: plenarni dio, zasjedanje odbora i tematske debate. Odbori su podijeljeni na stalne i tehničke. Stalni odbori pokrivaju financijska pitanja, pitanja akreditacije, organizacijska pitanja i pitanja primjene međunarodnih standarda rada. Tehnički odbori bave se unaprijed određenim temama vezanim za rad i socijalnu pravdu.

Odbor za primjenu standarda (CAS)

CAS je jedan od dva mehanizma nadzora primjene usvojenih ratificiranih međunarodnih standarda rada (čl. 19., 22., 23. i 35. Statuta).

Tehnički odbori

Na tri tehnička odbora raspravit će se sljedeće teme:

- nejednakosti i svijet rada (opća rasprava)

- vještine i cjeloživotno obrazovanje (opća rasprava) i

- strateški cilj socijalne zaštite (ponavljajuća rasprava).

Tehnički odbor za socijalnu zaštitu održat će se u razdoblju od 3. do 19. lipnja 2021. godine, dok je održavanje preostala dva tehnička odbora predviđeno za drugi dio Međunarodne konferencije rada.

Ovogodišnja Konferencija specifična je i po činjenici da se planira usvajanje dokumenta pod nazivom „Globalni odgovor za oporavak svijeta rada od krize koju je uzrokovao COVID-19“. Radi se o političkom pozivu na akciju za oporavak krize koji je usmjeren svim državama članicama, poslodavcima i radnicima te ostalim čimbenicima u multilateralnom sustavu.

Otvaranje plenarne rasprave, uz uvodne riječi glavnog direktora MOR-a i glasnogovornika skupina te predstavljanje izvješća predsjedatelja Upravnog tijela, održat će se u ponedjeljak 7. lipnja, a nakon toga slijede intervencije delegata na izvješća. Izjave će se moći pročitati uživo ili poslati unaprijed snimljene.

Summit o svijetu rada predstavlja panel rasprave o temama iz područja socijalne politike na kojima sudjeluju čelnici država članica (predsjednici države ili predsjednici vlade) te drugi visoki predstavnici. Predviđeno održavanje summita jest četvrtak ili petak trećeg tjedna Konferencije. Održavanje summita povezano je sa usvajanjem završnog dokumenta „Globalni odgovor za oporavak svijeta rada od krize koju je uzrokovao COVID-19“.

Za vrijeme 109. zasjedanja Međunarodne konferencije rada predviđeno je i održavanje jednog popratnog događaja. Radi se o obilježavanju Svjetskog dana borbe protiv dječjeg rada (10. lipnja 2021.). Obilježavanje će se organizirati zajedno s UNICEF-om te pod pokroviteljstvom Saveza 8.7., uz poseban osvrt na Konvenciju o najgorim oblicima dječjeg rada (br. 182) koja je postala prva konvencija MOR-a s univerzalnom ratifikacijom.

Izbori za Upravno tijelo MOR-a održat će se u razdoblju od 20. svibnja do 18. lipnja. Mandat u Upravnom tijelu traje od lipnja 2021. do lipnja 2024. godine. Među kandidatima za mjesto zamjenskog člana Upravnog tijela nalazi se i Republika Hrvatska, prvi put poslije 19 godina.